四月二十八日新熱寄仇池
作者：蘇轍
朝代：宋

paragraphs: 細莎爲屨如編鬚，輕葛爲服如剪莩。
寒泉洒屋朝露濡，霜簟可薦机可扶。
風鳴牖間如吹竽，此雖有暑宜亦無。
庭前峻山槎之餘，盆中養鰍大如魚。
荻生抱甲未見膚，蔓起上屋將懸壺。
麥苗高齊可藏烏，此雖非野僅亦如。
兄居溪堂南山趺，濯足溪水驚雁鳬。
澄潭百丈清無淤，將往思我立踟躕。
東軒鄙陋何足居，欲行不行繫轅駒。